เหตุเครนถล่มทับรถไฟที่อำเภอสีคิ้ว พ.ศ. 2569

**เหตุเครนถล่มทับรถไฟที่อำเภอสีคิ้ว พ.ศ. 2569** เป็นอุบัติเหตุเครนลอนเชอร์ถล่มที่เกิดขึ้นเมื่อวันที่ 14 มกราคม พ.ศ. 2569 เมื่อเครนยกสะพานรถไฟความเร็วสูงไทย–จีน ตกใส่รถไฟขบวนรถด่วนพิเศษที่ 21 (กรุงเทพอภิวัฒน์ – อุบลราชธานี) ที่บ้านถนนคด อำเภอสีคิ้ว จังหวัดนครราชสีมา ส่งผลให้มีผู้เสียชีวิต 30 ราย และบาดเจ็บ 69 ราย

## ภูมิหลัง

thumb|left|รถดีเซลรางเอดีอาร์ หมายเลข 2515 หนึ่งในคันที่ได้รับความเสียหายในอุบัติเหตุนี้
รถไฟขบวนที่ 21 เป็นขบวนรถไฟด่วนพิเศษให้บริการโดยการรถไฟแห่งประเทศไทย วิ่งจากสถานีกลางกรุงเทพอภิวัฒน์ไปยังสถานีรถไฟอุบลราชธานี โดยออกจากสถานีต้นทางเวลา 06:10 น. และถึงสถานีปลายทางเวลา 14:00 น. ชนิดรถที่ให้บริการเป็นรถดีเซลรางปรับอากาศรุ่นแดวู (เอดีอาร์) ผลิตจากประเทศเกาหลีใต้ พ่วงจำนวน 3 ตู้โดยสารต่อขบวนรถ (ในช่วงเทศกาลสามารถพ่วงเพิ่มเป็น 4-5 ตู้ต่อขบวนรถได้)

เครนเหนือศีรษะที่ใช้ในการก่อสร้างเครือข่ายรถไฟความเร็วสูง ช่วงกรุงเทพมหานคร – หนองคายภายใต้สัญญาที่ 3–4 (ลำตะคองถึงสีคิ้ว ซึ่งมอบให้แก่บริษัทอิตาเลียนไทย ดีเวล๊อปเมนต์ (ITD) ใน พ.ศ. 2563) ตกทับรถไฟด่วนพิเศษที่ให้บริการสายที่ 21 จากสถานีกลางกรุงเทพอภิวัฒน์ไปยังอุบลราชธานี

### อุบัติเหตุก่อนหน้า

ก่อนเกิดเหตุการณ์นี้ โครงการก่อสร้างสองโครงการที่นำโดยบริษัทอิตาเลียนไทย ดีเวล๊อปเมนต์ ประสบกับภาวะโครงสร้างพังถล่มใน พ.ศ. 2568 ได้แก่ ทางด่วนพระราม 3-ดาวคะนองพังถล่มเมื่อวันที่ 15 มีนาคม และอาคารสำนักงานการตรวจเงินแผ่นดินพังถล่มเมื่อวันที่ 28 มีนาคม อันเป็นผลมาจากเหตุการณ์แผ่นดินไหวในประเทศพม่าในปีเดียวกัน เปรมชัย กรรณสูต ประธานบริษัทฯ และอีก 21 คน ถูกตั้งข้อหาประมาทเลินเล่ออย่างร้ายแรงและทำคนตายโดยไม่เจตนาในเดือนสิงหาคม ณ เวลาที่เกิดเหตุการณ์ คดียังอยู่ระหว่างการพิจารณา และสัญญาสำหรับอาคารที่พังถล่มยังไม่ถูกยกเลิก

## เหตุการณ์
วันที่ 14 มกราคม พ.ศ. 2569 ขบวนรถด่วนพิเศษขบวนที่ 21 เดินทางออกจากสถานีกรุงเทพอภิวัฒน์เมื่อเวลา 06.10 น. เพื่อไปยังสถานีรถไฟอุบลราชธานี โดยเดินทางผ่านจากสถานีหนองน้ำขุ่นเมื่อเวลา 09.13 ในขบวนรถมีผู้โดยสาร และพนักงานการรถไฟรวมกันทั้งหมด 208 คน ซึ่งผู้โดยสารส่วนใหญ่เป็นนักเรียน และประชาชนที่เดินทางเพื่อไปเรียนหรือทำงานในต่างอำเภอ ต่อมาในเวลาประมาณ 09.15 น. ในขณะที่ขบวนรถไฟแล่นผ่านกิโลเมตรที่ 220 หลักที่ 9 ที่บ้านถนนคต อำเภอสีคิ้ว ด้วยความเร็ว 120 กิโลเมตรต่อชั่วโมง สลิงเครนก่อสร้างรถไฟความเร็วสูงไทย-จีน ที่กำลังยกชิ้นส่วนคอนกรีตขนาดใหญ่ได้ถล่มลงมาลงมาใส่รถไฟบริเวณตู้ที่หนึ่งและสอง ส่วนตู้ที่สามถูกโครงเหล็กของเครนฟาดใส่ที่กลางตู้ ส่งผลให้รถไฟทั้งขบวนตกราง และเกิดเพลิงไหม้ไหม้ตู้ที่สอง ธีรศักดิ์ วงศ์สูงเนิน พนักงานห้ามล้อรถไฟซึ่งได้รับบาดเจ็บจากอุบัติเหตุ กับชาวบ้านได้รีบเข้าไปช่วยเหลือผู้โดยสารแต่ไฟไหม้ตู้ที่ 2 จนไม่สามารถเข้าไปช่วยได้ จึงสามารถช่วยได้เพียงผู้โดยสารตู้ที่ 3

สมบัติ สินจันทึก อายุ 52 ปี ผู้บังคับเครนก่อสร้างบอกว่า ในช่วงเวลา 09.30 น. ขณะบังคับเครน เขารู้เอียงผิดปกติจึงลงมาตรวจสอบ โดยก่อนที่เครนจะล้มได้มีเสียงสัญญาณเตือนดังขึ้นต่อเนื่อง เขาจึงรีบสั่งให้คนงานทั้งหมดออกจากพื้นที่ เพราะหากไม่ให้คนงานออกจากพื้นที่ อาจจะทำให้มีผู้เสียชีวิตมากกว่านี้ ส่วนสาเหตุที่เครนถล่ม เขาไม่สามารถระบุได้อย่างชัดเจน เขายืนยันว่า ก่อนเริ่มงานทุกครั้ง เขาเป็นคนตรวจสอบอุปกรณ์ทั้งหมดด้วยตนเอง

## การช่วยเหลือ
หลังเกิดเหตุเจ้าหน้าที่กู้ภัยมูลนิธิกู้ภัยฮุก 31 เพื่อผู้ยากไร้ เจ้าหน้าที่หน่วยกู้ภัยพรหมธรรมสีคิ้ว เจ้าหน้าที่หน่วยกู้ภัยสว่างวิชชาธรรมสถาน ปากช่อง และเจ้าหน้าที่กู้ภัยแสงธรรมธรรมสถาน ได้ช่วยเหลือผู้บาดเจ็บอย่างเร่งด่วน โดยใช้เครื่องตัดถ่างงัดผู้บาดเจ็บที่ติดอยู่ในขบวนรถออกจากซากรถไฟ แล้วนำส่งโรงพยาบาลสีคิ้ว โรงพยาบาลสูงเนิน และโรงพยาบาลมหาราชนครราชสีมา ในเบื้องต้นเจ้าหน้าที่กู้ภัยประเมินว่ามีผู้บาดเจ็บติดในขบวนรถประมาณ 20 คน และมีผู้เสียชีวิต 4 คน

กองทัพบกส่งกู้ภัยจากกองพลพัฒนาที่ 2 ไปสนับสนุนการช่วยเหลือ และสิ่งที่จำเป็น โดยปฏิบัติการร่วมกับหน่วยงานพลเรือน กระทรวงสาธารณสุขระดมทีมกู้ชีพ ALS จำนวน 13 ทีม และทีมกู้ชีพ BLS จากอำเภอสีคิ้ว อำเภอปากช่อง และอำเภอด่านขุนทดไปให้ความช่วยเหลือ และเตายมโรงพยาบาลมหาราชนครราชสีมา และโรงพยาบาลเทพรัตน์นครราชสีมาเพื่อรักษาผู้ป่วยมี่จำเป็นต่อการส่งต่อ และมีการจัดทีมช่วยเหลือเยียวยาจิตใจผู้ประสบภาวะวิกฤตเพื่อดูผู้ได้รับผลกระทบจากเหตุการณ์ และญาติผู้เสียชีวิต ส่วนโรงพยาบาลเทพรัตน์นครราชสีมา โรงพยาบาลสูงเนิน โรงพยาบาลสีคิ้ว และโรงพยาบาลมหาราชนครราชสีมาได้จัดเตรียมทีมแพทย์ศัลยกรรมทางสมอง เตียงผู้ป่วยวิกฤต และสำรองเลือดไว้เพียงพอสำหรับผู้ป่วยทั้งหมด ศูนย์ป้องกันและบรรเทาสาธารณภัย เขต  5 จังหวัดนครราชสีมานำเจ้าหน้าที่พร้อมกับรถกู้ภัย และรถดับเพลิงมาให้ความช่วยเหลือ

ขบวนรถพิเศษช่วยอันตรายจากกองกำกับการช่างกลเขต 2 นครราชสีมาได้ไปยังที่เกิดเหตุ และใช้รถปั่นจั่นยกขบวนรถไฟที่ตกรางออกจากที่เกิดเหตุ

ในเวลา 11.35 น. เครนบางส่วนที่อยู่ด้านบนซึ่งยังไม่ถล่มลงมาทั้งหมด ได้ขยับและสั่นพร้อมกับเกิดเสียงดัง เจ้าหน้าที่กู้ภัยจึงต้องรีบวิ่งหนีออกมา และประกาศให้บุคคลที่ไม่เกี่ยวข้องออกจากพื้นที่ บัลลังก์ ไวทย์ศิริ รองผู้ว่าราชการจังหวัดนครราชสีมา มีคำสั่งให้หยุดการค้นหาผู้เสียชีวิตในโบกี้ชั่วคราว เพื่อรอวิศวกรโครงการก่อสร้าง และกรมป้องกันและบรรเทาสาธารณภัยมาประเมินความปลอดภัยก่อนว่าจะสามารถกลับไปค้นหาได้หรือไม่ นอกจากนี้ได้มีการให้บริษัทที่รับผิดชอบโครงการนำผู้เชี่ยวชาญมายึดเสาเครนให้มั่นคง สาเหตุที่เครนยังขยับตัวอยู่มาจากเครนซึ่งทำงานด้วยระบบไฮโดรลิกยังมีน้ำมันตกค้างอยู่หลังจากถล่มลงมา

ในเวลา 11.45 น. กระทรวงสาธารณสุขประกาศว่าได้เคลื่อนย้ายผู้บาดเจ็บ และไม่บาดเจ็บทั้งหมดออกจากที่เกิดอุบัติเหตุแล้ว

## ผู้บาดเจ็บและเสียชีวิต
มีผู้เสียชีวิต 30 รายและบาดเจ็บอีก 69 ราย ผู้เสียชีวิตรวมถึงพลเมืองชาวเยอรมัน 1 ราย และชาวเกาหลีใต้ 1 ราย โดยชาวเกาหลีใต้เสียชีวิตพร้อมกับภรรยาชาวไทย โดยในกลุ่มผู้บาดเจ็บรุนแรงมีตั้งแต่เด็กหญิงอายุ 1 ปี บาดเจ็บรุนแรงที่อวัยวะหลายส่วนไปจนถึงผู้สูงอายุ 85 ปี ตามรายงานของสำนักงานสาธารณสุขจังหวัดนครราชสีมา ผู้เสียชีวิตส่วนใหญ่พบในตู้โดยสารที่ 2 ถูกไฟไหม้หรือถูกทับจนไม่สามารถพิสูจน์เอกลักษณ์ตัวตนได้ ผู้โดยสารไม่สามารถหนีไฟในตู้โดยสารปรับอากาศได้เนื่องจากประตูและหน้าต่างไม่สามารถเปิดได้ ผู้ประสบภัยได้รับบาดเจ็บที่ศีรษะ หน้าอก และขา รวมถึงกระดูกหักและภาวะปอดรั่ว

วันที่ 14 มกราคม พ.ศ. 2569 เวลา 12.50 น. สำนักงานสาธารณสุขจังหวัดนครราชสีมา รายงานว่ามีผู้เสียชีวิต 22 ราย และบาดเจ็บ 64 ราย ต่อมายอดผู้เสียชีวิตได้ปรับเป็น 27 ราย และเพิ่มเป็น 28 ราย หลังจากผู้บาดเจ็บคนหนึ่งเสียชีวิตที่โรงพยาบาล ในเวลา 15.30 น. ของวันเดียวกันได้มีการพบร่างผู้เสียชีวิตที่ติดในขบวนรถทำให้เพิ่มเป็น 29 ราย และในเวลา 16.45 น. เจ้าหน้าที่กู้ภัยพบศพอีก 2 ศพ และมีผู้เสียชีวิตที่โรงพยาบาลอีก 1 คน ทำให้มีผู้เสียชีวิตทั้งหมด 32 คน โดยยังมีผู้สูญหาย 3 คน

ในตอนแรกเชื่อกันว่ามีสมาชิกครอบครัวหนึ่งเสียชีวิตสามราย แต่ต่อมาพบว่าพวกเขารอดชีวิตและกลับบ้านในวันรุ่งขึ้น อีกกลุ่มหนึ่งคือสามรายที่ถูกประกาศว่าสูญหาย ต่อมาพบว่า 2 รายที่ได้รับบาดเจ็บถูกส่งตัวมารักษาที่โรงพยาบาลกรุงเทพราชสีมา ส่วนอีก 1 รายไม่ได้ขึ้นขบวนรถเนื่องจากลืมกระเป๋า

หลังจากผลการตรวจพิสูจน์เบื้องต้น วันที่ 16 มกราคม พ.ศ. 2569 สาธารณสุขจังหวัดนครราชสีมาได้ปรับจำนวนผู้เสียชีวิตอย่างเป็นทางการจาก 32 ราย เป็น 30 ราย นายแพทย์วิชาญ คิดเห็น สาธารณสุขจังหวัดนครราชสีมา เปิดเผยว่า ความคลาดเคลื่อนเกิดจากร่างของผู้เสียชีวิตบางส่วนที่ไม่สมบูรณ์ และจำนวนอาจมีการเปลี่ยนแปลงได้เนื่องจากการตรวจดีเอ็นเออยู่ระหว่างดำเนินการ

## สาเหตุของอุบัติเหตุ

การสอบสวนสาเหตุอุบัติเหตุเบื้องต้นทราบว่าเกิดจากเครนที่กำลังก่อสร้างสะพานรถไฟความเร็วสูงได้หล่นลงมาขวางทางรถไฟ แล้วรถด่วนพิเศษขบวนที่ 21 ได้วิ่งชนเครนทำให้เครนที่อยู่ด้านบนขบวนรถไฟร่วงลงมาทับรถไฟจนมีผู้บาดเจ็บและเสียชีวิตเป็นจำนวนมาก

## การเยียวยา

พระบาทสมเด็จพระวชิรเกล้าเจ้าอยู่หัว และสมเด็จพระนางเจ้าสุทิดา พัชรสุธาพิมลลักษณ พระบรมราชินี ทรงพระกรุณาโปรดเกล้าโปรดกระหม่อม รับผู้บาดเจ็บจากอุบัติเหตุเครนถล่มทับขบวนรถไฟ (อำเภอสีคิ้ว จังหวัดนครราชสีมา) ไว้เป็น “คนไข้ในพระบรมราชานุเคราะห์” ทุกราย

## ผลตามหลัง
หลังเกิดเหตุเครนถล่มทับรถไฟที่อำเภอสีคิ้วครั้งนี้ วันถัดมา (15 มกราคม พ.ศ. 2569) เกิดเหตุเครนโครงการก่อสร้างทางหลวงพิเศษหมายเลข 82 ขาออก ตอน 7 กม.30 บนถนนพระราม 2 เยื้องกับตลาดทะเลไทย อำเภอเมืองสมุทรสาคร จังหวัดสมุทรสาคร ถล่มทับรถยนต์บนถนนพระราม 2 ส่งผลให้มีรถยนต์ได้รับความเสียหาย 2 คัน มีผู้เสียชีวิต 2 ราย และผู้บาดเจ็บ 2 ราย การก่อสร้างช่วงนี้ ผู้รับเหมาคือ อิตาเลียนไทย ดีเวล๊อปเมนต์ ซึ่งเป็นผู้รับเหมาก่อสร้างรถไฟความเร็วสูงไทย–จีน ช่วงอำเภอสีคิ้วที่เกิดอุบัติเหตุครั้งนี้ด้วยเช่นเดียวกัน นอกจากนี้ยังร่วมดำเนินการก่อสร้างทางพิเศษสายพระราม 3-ดาวคะนอง-วงแหวนรอบนอกตะวันตก ตอน 3 ซึ่งเกิดเหตุสะพานทางด่วนดาวคะนองถล่มบนถนนพระรามที่ 2 เมื่อวันที่ 15 มีนาคม พ.ศ. 2568 ร่วมกับ วิจิตรภัณฑ์ก่อสร้าง ในนาม กิจการร่วมค้า ไอทีดี-วีซีบี (ITD-VCB} และยังร่วมดำเนินการก่อสร้างอาคารที่ทำการสำนักงานการตรวจเงินแผ่นดินหลังใหม่ซึ่งพังถล่มจากเหตุแผ่นดินไหวในประเทศพม่า เมื่อวันที่ 28 มีนาคม พ.ศ. 2568 ร่วมกับ ไชน่า เรลเวย์ นัมเบอร์ 10 (ประเทศไทย) ในนาม กิจการร่วมค้าไอทีดี-ซีอาร์อีซี (ITD-CREC) เนื่องจากการเกิดอุบัติเหตุใหญ่ซ้ำ ๆ ส่งผลให้เกิดการวิพากษ์วิจารณ์จากสาธารณชน

ขบวนรถไฟสายตะวันออกเฉียงเหนือในเส้นทางกรุงเทพฯ–อุบลราชธานี จำเป็นต้องใช้เส้นทางอ้อมจากสถานีชุมทางแก่งคอย–เขื่อนป่าสักชลสิทธิ์–ลำนารายณ์–ชุมทางบัวใหญ่ แล้วย้อนกลับมาทางสถานีนครราชสีมา จากนั้นมุ่งหน้าสู่เส้นทางเดิมในจังหวัดบุรีรัมย์ สุรินทร์ ศรีสะเกษ และอุบลราชธานีเป็นลำดับถัดไป ส่งผลให้ขบวนรถไฟทุกขบวนใช้เวลาในการเดินทางเพิ่มขึ้น 3-4 ชั่วโมง

## ดูเพิ่ม
* รายชื่ออุบัติเหตุทางรถไฟในประเทศไทย
* รายชื่อโศกนาฏกรรมและภัยพิบัติในประเทศไทย

## อ้างอิง

## แหล่งข้อมูลอื่น
* ประกาศของการรถไฟ (ด่วน) ขบวนรถด่วนพิเศษ 21 กรุงเทพอภิวัฒน์ - อุบลราชธานี ประสบอุบัติเหตุ
* ติดตามขบวนรถขบวนที่ 21 กรุงเทพอภิวัฒน์-อุบลราชธานี(web archive)

หมวดหมู่:อุบัติเหตุทางรถไฟในประเทศไทย
หมวดหมู่:ประเทศไทยในปี พ.ศ. 2569
หมวดหมู่:เหตุการณ์ในจังหวัดนครราชสีมา
หมวดหมู่:การขนส่งในจังหวัดนครราชสีมา
หมวดหมู่:อำเภอสีคิ้ว
หมวดหมู่:เหตุสิ่งก่อสร้างถล่ม